CELEX: 32016D1070
Language: ro
Date: 2016-06-27 00:00:00
Title: Decizia de punere în aplicare (UE) 2016/1070 a Consiliului din 27 iunie 2016 privind impunerea unor măsuri de control cu privire la 1-fenil-2-(pirolidin-1-il)pentan-1-on (αpirolidinovalerofenon, α-PVP)

2.7.2016   
            
            
               RO
            
            
               Jurnalul Oficial al Uniunii Europene
            
            
               L 178/18
            
         DECIZIA DE PUNERE ÎN APLICARE (UE) 2016/1070 A CONSILIULUI
   din 27 iunie 2016
   privind impunerea unor măsuri de control cu privire la 1-fenil-2-(pirolidin-1-il)pentan-1-on (αpirolidinovalerofenon, α-PVP)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Decizia 2005/387/JAI a Consiliului din 10 mai 2005 privind schimbul de informații, evaluarea riscurilor și controlul noilor substanțe psihoactive (1), în special articolul 8 alineatul (3),
   având în vedere propunerea Comisiei Europene,
   având în vedere avizul Parlamentului European (2),
   întrucât:
   
               (1)
            
            
               Un raport de evaluare a riscurilor privind noua substanță psihoactivă 1-fenil-2-(pirolidin-1-il)pentan-1-on (α-pirolidinovalerofenon, α-PVP) a fost elaborat în conformitate cu Decizia 2005/387/JAI, în cadrul unei sesiuni speciale a Comitetului științific extins al Observatorului European pentru Droguri și Toxicomanie și a fost transmis ulterior Comisiei și Consiliului la 27 noiembrie 2015.
            
         
               (2)
            
            
               α-PVP este un psihoanaleptic puternic, cu o structură apropiată de cea a catinonei, a pirovaleronei și a metilendioxipirovaleronului (MDPV), care sunt controlate în temeiul Convenției Organizației Națiunilor Unite din 1971 privind substanțele psihotrope. α-PVP a fost detectată în toate cele 28 de state membre, precum și în Turcia și în Norvegia, informațiile obținute în urma confiscărilor și a colectării de eșantioane indicând faptul că este prezentă în principal sub formă de pulbere și de tablete. Informațiile disponibile sugerează faptul că mai multe kilograme de α-PVP sunt importate pe piața de droguri a Uniunii din China, fiind apoi distribuite în întreaga Uniune. Două locuri de producție ilegale au fost confiscatei într-un stat membru, ceea ce arată că capacitatea de a produce α-PVP există și în Uniune.
            
         
               (3)
            
            
               Opt state membre au raportat în total 115 decese și 191 de cazuri de intoxicații acute în cazuri în care s-a detectat α-PVP. În majoritatea cazurilor, consumul de αPVP a fost combinat cu alte substanțe farmacologic active, în mod intenționat sau neintenționat. Dacă α-PVP ar deveni disponibilă și utilizată pe scară mai largă, implicațiile pentru sănătatea individuală și pentru cea publică ar putea fi semnificative.
            
         
               (4)
            
            
               Datele disponibile sugerează că α-PVP este utilizată de consumatorii de analeptice în locuri recreative, precum și de consumatorii de droguri cu risc ridicat, inclusiv de cei care își injectează analeptice și opioide, și că policonsumul de droguri poate fi des întâlnit în rândul acestora. Există date limitate privind prevalența consumului drogului, consecințele pe termen lung și riscurile sociale asociate substanței.
            
         
               (5)
            
            
               Nu există informații disponibile sau studii publicate care să evalueze în mod exhaustiv riscurile pentru sănătate asociate α-PVP, și anume toxicitatea cronică și acută, însă observațiile pe animale sugerează efecte similare celor observate în cazul altor analeptice. Simptomele adverse observate la oameni includ tahicardia, hipertermia, diaforeza, agitația, convulsiile, confuzia și agresivitatea. Datele din studii neclinice sugerează că α-PVP poate să predispună la abuz și să aibă eventual un potențial de dependență la oameni.
            
         
               (6)
            
            
               α-PVP nu are nicio utilizare medicală umană sau veterinară stabilită sau recunoscută. În afară de utilizarea sa în materiale analitice de referință și în cercetarea științifică de investigare a caracteristicilor sale chimice, farmacologice și toxicologice ca urmare a apariției sale pe piața drogurilor, nu există niciun indiciu că substanța se utilizează în alte scopuri.
            
         
               (7)
            
            
               Cu toate că există un număr limitat de dovezi științifice cu privire la α-PVP, elementele de probă și informațiile referitoare la riscurile pentru sănătate pe care le prezintă această substanță, demonstrate de detectarea sa în cazuri de deces și de intoxicații acute, oferă motive suficiente pentru ca α-PVP să facă obiectul unor măsuri de control în întreaga Uniune.
            
         
               (8)
            
            
               Întrucât șaisprezece state membre controlează α-PVP în temeiul legislației naționale în conformitate cu obligațiile care decurg din Convenția Organizației Națiunilor Unite din 1971 privind substanțele psihotrope iar cinci state membre aplică alte măsuri legislative pentru a o controla, impunerea unor măsuri de control cu privire la acestă substanță în întreaga Uniune ar contribui la evitarea apariției unor obstacole în ceea ce privește asigurarea respectării legii și cooperarea judiciară la nivel transfrontalier, precum și la protejarea împotriva riscurilor pe care le pot genera disponibilitatea și consumul acesteia.
            
         
               (9)
            
            
               Decizia 2005/387/JAI conferă Consiliului competențe de executare cu scopul de a oferi, la nivelul Uniunii, un răspuns rapid și bazat pe cunoștințe de specialitate în cazul apariției unor noi substanțe psihoactive detectate și raportate de statele membre, prin impunerea unor măsuri de control scu privire la ubstanțele respective în întreaga Uniune. Având în vedere că au fost respectate condițiile și procedura pentru începerea exercitării unor astfel de competențer de punere în aplicare, ar trebui adoptată o decizie de punere în aplicare pentru a impune măsuri de control cu privire la α-PVP în întreaga Uniune.
            
         
               (10)
            
            
               Danemarcei îi revin obligații în temeiul Deciziei 2005/387/JAI și, prin urmare, aceasta participă la adoptarea și aplicarea prezentei decizii, care pune în aplicare Decizia 2005/387/JAI.
            
         
               (11)
            
            
               Irlandei îi revin obligații în temeiul Deciziei 2005/387/JAI și, prin urmare, aceasta participă la adoptarea și aplicarea prezentei decizii, care pune în aplicare Decizia 2005/387/JAI.
            
         
               (12)
            
            
               Regatului Unit nu îi revin obligații în temeiul Deciziei 2005/387/JAI și, prin urmare, acesta nu participă la adoptarea prezentei decizii, care pune în aplicare Decizia 2005/387/JAI, nu are obligații în temeiul acesteia și nici nu i se aplică,
            
         ADOPTĂ PREZENTA DECIZIE:
   Articolul 1
   Cu privire la noua substanță psihoactivă 1-fenil-2-(pirolidin-1-il)pentan-1-on (α-pirolidinovalerofenon, α-PVP) se impun măsuri de control în întreaga Uniune.
   Articolul 2
   Până la 3 iulie 2017, statele membre iau măsurile necesare, în conformitate cu dreptul lor intern, pentru a impune, cu privire la noua substanța psihoactivă menționată la articolul 1, măsuri de control și sancțiuni penale în conformitate cu legislația lor, respectând obligațiile care le revin în temeiul Convenției Organizației Națiunilor Unite din 1971 privind substanțele psihotrope.
   Articolul 3
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.
   Prezenta decizie se aplică în conformitate cu tratatele.
   
      Adoptată la Luxemburg, 27 iunie 2016.
      
         
            Pentru Consiliu
         
         
            Președintele
         
         M.H.P. VAN DAM
      
   
   
      (1)  JO L 127, 20.5.2005, p. 32.
   
      (2)  Avizul din 8 iunie 2016, nepublicat încă în Jurnalul Oficial.